Kredietlewensversekering as 'n alternatief vir 'n betalingvakansie op my lening? - Jou Geld | Solidariteit WêreldJou Geld | Solidariteit Wêreld
Tuis › Artikels › Kredietlewensversekering as 'n alternatief vir 'n betalingvakansie op my lening?
Het jou lening kredietlewensversekering? Is dit 'n goeie idee om van my kredietlewensversekering te eis as 'n alternatief vir die verskeie skuldverligtingsopsies wat tans deur die verskeie banke aangebied word as gevolg van die inperking?
Wat is die implikasies van die skuldverligtingsopsies of betalingsvakansies?
Verskeie banke het aangekondig dat hulle bereid is om vir hul kliënte skuldverligting te verleen tydens die nasionale inperking wat as gevolg van Covid-19 ingestel is. Dit kan insluit dat jou maandelikse paaiemente verminder word of dat jy 'n volledige betalingsvakansie vir 'n spesifieke tydperk neem.
As jy hierdie opsies oorweeg, is dit belangrik om seker te maak dat jy die bepalings en voorwaardes van so 'n aanbod deeglik nagaan aangesien rente op die skuld waarskynlik sal oploop, wat nie noodwendig in jou beste finansiële belang is nie.
Daar word aanbeveel dat jy voortgaan met jou terugbetalings as jy dit kan doen. As jy dit egter nie kan doen nie, moet jy eers al jou opsies oorweeg voordat jy skuldverligting aanvaar.
Artikel 106 van die Nasionale Kredietwet (Wet 34 van 2005) (NKW) bepaal dat 'n kredietverskaffer die verbruiker mag vra om kredietlewensversekering in stand te hou gedurende die termyn van 'n kredietooreenkoms of om versekeringsdekking uit te neem ingevolge 'n verbandooreenkoms ten opsigte van onroerende eiendom of versekeringsdekking teen skade of verlies van eiendom.
Dit beteken dat die versekeraar die kredietverskaffer (byvoorbeeld die bank) vir 'n tydperk van tot 12 maande kan vergoed indien die verbruiker nie die skuld kan terugbetaal nie as gevolg van:
werkloosheid of onvermoë om inkomste te verdien;
permanente of tydelike ongeskiktheid; of
Dit beteken byvoorbeeld dat as jy as verbruiker jou werk verloor, die dekking jou paaiemente tot 12 maande moet betaal. 'n Ander voorbeeld is dat as jy sterf of permanent ongeskik raak, jou dekking dan jou uitstaande balans moet vereffen. Daar is egter sekere uitsluitings en beperkings wat van toepassing is op kredietlewensversekeringsdekking wat in gedagte gehou moet word.
'n Wysiging aan die NKW in die vorm van regulasies wat op 10 Augustus 2017 in werking getree het, het kredietlewensdekking uitgebrei tot die verlies van inkomste terwyl jy steeds in diens was, ingesluit as jy verplig word om onbetaalde verlof te neem, wat met soveel mense gebeur het as gevolg van Covid-19.
Toepaslikheid hiervan op Covid-19 en die inperking
Hoe kredietlewensversekering op jou van toepassing kan wees, hang af van die spesifieke voorwaardes van jou versekeringspolis en die omstandighede van jou indiensneming of besigheid. Die toepaslikheid sal meestal van toepassing wees op werkloosheid of verlies aan inkomste vir 'n besigheid as gevolg van die landwye inperking.
Dit is dus raadsaam om regsadvies in te win voordat jy 'n aanbod vir 'n betalingsvakansie aanvaar om vas te stel of jou versekeringspolis kredietlewensversekering het.
As jy aan die vereistes van jou kredietlewensversekering voldoen, sal dit raadsaam wees om hierdie opsie te gebruik in plaas van skuldverligting, bv. betalingsvakansies waar jou uitstaande balans aan die kredietverskaffer ophoop.